Z. Horváth, poslanec: (2004-09-22):
Po prvé, za čl. II sa vkladá nový čl. III: Zákon č. 5/2004 Z. z. o službách zamestnanosti a o zmene a doplnení niektorých zákonov v znení zákona č. 191/2004 Z. z. a zákona č. 365/2004 Z. z. sa mení a dopĺňa takto: 1. V § 49 ods. 2 v druhej vete sa vypúšťa slovo „preukázaných“. 2. V § 49 ods. 7 sa vypúšťa písmeno e). Doterajšie písmená f) a g) sa označujú ako písmená e) a f). 3. V § 49 ods. 9 sa na konci prvej vety pripájajú tieto slová: „a do evidencie uchádzačov o zamestnanie môže byť zaradený odo dňa nasledujúceho po uplynutí dvoch rokov od začatia prevádzkovania alebo vykonávania samostatnej zárobkovej činnosti“. 4. V § 49 ods. 9 sa na konci pripája táto veta: „Občan, ktorý skončil prevádzkovanie alebo vykonávanie samostatnej zárobkovej činnosti pred uplynutím dvoch rokov zo zdravotných dôvodov, môže byť zaradený do evidencie uchádzačov o zamestnanie odo dňa nasledujúceho po skončení prevádzkovania alebo vykonávania samostatnej zárobkovej činnosti.“ 5. V § 57 ods. 1 v prvej vete sa za slovami „príspevok na úhradu“ vypúšťa slovo „preukázaných“ a za slovami „dodatočných nákladov“ sa vypúšťajú slová „v porovnaní s preukázanými nákladmi na prevádzkovanie alebo vykonávanie samostatnej zárobkovej činnosti uchádzačom o zamestnanie, ktorý nie je občanom so zdravotným postihnutím podľa § 9 ods. 1 písm. a)“. 6. V § 57 ods. 5 písmeno d) znie: „d) platbami za prenájom motorového vozidla formou lízingu najviac počas dvoch rokov“. 7. V § 57 sa vypúšťa odsek 7. Doterajšie odseky 8 až 10 sa označujú ako odseky 7 až 9. 8. V § 57 ods. 8 sa na konci druhej vety pripájajú tieto slová: „a do evidencie uchádzačov o zamestnanie môže byť zaradený odo dňa nasledujúceho po uplynutí obdobia dvoch rokov od začatia prevádzkovania alebo vykonávania samostatnej zárobkovej činnosti v chránenej dielni alebo na chránenom pracovisku“. 9. V § 57 ods. 8 sa na konci pripája táto veta: „Občan so zdravotným postihnutím podľa § 9 ods. 1 písm. a), ktorý skončil prevádzkovanie alebo vykonávanie samostatnej zárobkovej činnosti v chránenej dielni alebo na chránenom pracovisku pred uplynutím dvoch rokov zo zdravotných dôvodov na základe posúdenia podľa § 19, môže byť zaradený do evidencie uchádzačov o zamestnanie odo dňa nasledujúceho po skončení prevádzkovania alebo vykonávania samostatnej zárobkovej činnosti v chránenej dielni alebo na chránenom pracovisku.“ 10. V § 57 ods. 9 písm. e) sa na konci pripájajú tieto slová: „na úhradu preukázaných dodatočných nákladov“. 11. § 57 sa dopĺňa odsekom 10, ktorý znie: „Podmienkou uzatvorenia dohody o poskytnutí príspevku podľa odseku 9 je absolvovanie prípravy na začatie prevádzkovania alebo vykonávania samostatnej zárobkovej činnosti v chránenej dielni alebo na chránenom pracovisku, ktorú uchádzačovi o zamestnanie, ktorý je občanom so zdravotným postihnutím podľa § 9 ods. 1 písm. a), zabezpečí úrad.“ 12. § 72 sa dopĺňa odsek 11, ktorý znie: „Podľa tohto zákona sa postupuje aj vtedy, ak dohoda o poskytnutí príspevku podľa § 49 a § 57 bola uzatvorená pred nadobudnutím účinnosti tohto zákona.“ Po druhé. Doterajší čl. III sa označuje ako čl. IV a tak ďalej. Odôvodnenie. K bodu 1. Účelom navrhovanej právnej úpravy je umožniť poskytovanie finančného príspevku na samostatnú zárobkovú činnosť vopred formou paušálneho príspevku bez preukazovania účtovných dokladov a o vynaložených oprávnených nákladoch súvisiacich s prevádzkovaním alebo vykonávaním samostatnej zárobkovej činnosti. K bodu 2. Vo väzbe na navrhnuté zavedenie paušálneho príspevku v bode 1 tohto návrhu ustanovenie § 49 ods. 7 písm. e) sa navrhuje vypustiť z dôvodu jeho nadbytočnosti. K bodom 3 a 4. Týmito ustanoveniami sa navrhuje zaviesť sankcia za nedodržanie záväzku zachovania vytvoreného pracovného miesta na prevádzkovanie alebo vykonávanie samostatnej zárobkovej činnosti počas dvoch rokov, a to umožnením opätovného zaradenia do evidencie uchádzačov o zamestnanie až po uplynutí dvoch rokov od začatia prevádzkovania alebo vykonávania samostatnej zárobkovej činnosti. Túto sankciu sa navrhuje neuplatňovať v prípade skončenia prevádzkovania alebo vykonávania samostatnej zárobkovej činnosti pred uplynutím dvoch rokov zo zdravotných dôvodov. K bodu 5. Navrhovaná úprava znamená zavedenie paušálneho príspevku na úhradu nákladov súvisiacich so samostatnou zárobkovou činnosťou pri zachovaní povinnosti preukazovať dodatočné náklady. Zároveň sa v ustanovení § 57 ods. 1 v prvej vete navrhuje spresniť text v nadväznosti na definovanie preukázaných dodatočných nákladov v § 57 ods. 5. K bodu 6. Zmyslom návrhu je spresniť účel použitia dodatočných nákladov a limitovať obdobie úhrady platieb za prenájom motorového vozidla formou lízingu dobou prevádzkovania alebo vykonávania samostatnej zárobkovej činnosti. K bodu 7. Účel použitia príspevku je vymedzený pravidlami poskytovať poskytovania finančnej pomoci zo zdrojov Európskeho sociálneho fondu. V dôsledku uvedeného ustanovenia odsek 7 je obsolétny, preto sa navrhuje vypustiť. K bodom 8 a 9. V porovnaní s platným právnym stavom navrhované ustanovenie umožní občana so zdravotným postihnutím, ktorý prestal prevádzkovať alebo vykonávať samostatnú zárobkovú činnosť v chránenej dielni alebo na chránenom pracovisku pred uplynutím dvoch rokov z iného dôvodu, ako je zdravotný dôvod, okrem povinnosti vrátiť pomernú časť príspevku zodpovedajúcu obdobiu, počas ktorého sa v chránenej dielni alebo na chránenom pracovisku neprevádzkovala alebo nevykonávala samostatná zárobková činnosť, nezaradiť do evidencie uchádzačov o zamestnanie pred uplynutím dvoch rokov od začatia prevádzkovania alebo vykonávania samostatnej zárobkovej činnosti v chránenej dielni alebo na chránenom pracovisku. K bodu 10. V nadväznosti na navrhovanú zmenu ustanovenia § 57 ods. 1 sa navrhuje spresniť ustanovenie § 57 ods. 9 písm. e). K bodu 11. Navrhnutým ustanovením sa rozširujú podmienky pre poskytovanie príspevku na prevádzkovanie alebo vykonávanie samostatnej zárobkovej činnosti v chránenej dielni alebo na chránenom pracovisku o podmienku absolvovania prípravy na začatie prevádzkovania alebo vykonávania samostatnej zárobkovej činnosti v chránenej dielni alebo na chránenom pracovisku. K bodu 12. Navrhnutým prechodným ustanovením sa zabezpečí vytvorenie rovnakých podmienok na poskytovanie príspevkov podľa § 49 a § 57 zákona č. 5/2004 Z. z. o službách zamestnanosti v znení neskorších predpisov pred nadobudnutím a po nadobudnutí účinnosti návrhu tohto zákona. Pán predsedajúci, skončil som a navrhujem, aby sme o všetkých bodoch hlasovali spoločne.